ช่องวัน

สถานีโทรทัศน์ช่องวัน 31 (; ชื่อเดิม: จีเอ็มเอ็มวัน ) เป็นช่องโทรทัศน์ระบบดิจิทัล ภาพคมชัดสูง (HDTV) บริหารงานโดย บริษัท วัน สามสิบเอ็ด จำกัด ในเครือจีเอ็มเอ็ม แกรมมี่ และมีถกลเกียรติ วีรวรรณเป็นผู้อำนวยการ เป็นช่องโทรทัศน์ในเครือจีเอ็มเอ็ม แกรมมี่ เช่นเดียวกับจีเอ็มเอ็ม 25

ช่องวัน 31 ออกอากาศเป็นครั้งแรก เมื่อวันที่ 1 ธันวาคม พ.ศ. 2554 ด้วยชื่อ "วัน-สกาย วัน" () มีเนื้อหาที่นำรายการโทรทัศน์ต่างๆ ทั้งประเภทดนตรี ละครโทรทัศน์ และภาพยนตร์ ซึ่งผลิตขึ้นโดย บริษัทในเครือจีเอ็มเอ็ม แกรมมี่ ซึ่งมีสถานะเป็นหนึ่งในช่องรายการหลัก แพร่ภาพทางช่องหมายเลข 0 ของบริการโทรทัศน์ผ่านกล่องรับสัญญาณดาวเทียม "วันสกาย" ต่อมาในวันที่ 1 เมษายน พ.ศ. 2555 เปลี่ยนชื่อบริการ และกล่องรับสัญญาณเป็น "จีเอ็มเอ็มแซต" ส่วนชื่อช่องรายการเปลี่ยนเป็น "จีเอ็มเอ็มแซต ฮิตส์" () จากนั้นเมื่อวันที่ 1 พฤศจิกายน ปีเดียวกัน เปลี่ยนชื่อใหม่อีกครั้งเป็น "จีเอ็มเอ็มวัน" พร้อมเปลี่ยนมาผลิตรายการขึ้นเองทั้งหมด รวมถึงย้ายไปยังช่องหมายเลข 7 ของบริการโทรทัศน์ผ่านกล่องรับสัญญาณดาวเทียมจีเอ็มเอ็มแซต และเริ่มเปิดสัญญาณให้รับชมฟรี (free-to-air) ตั้งแต่วันที่ 1 พฤษภาคม พ.ศ. 2556 พร้อมทั้งเพิ่มเนื้อหาใหม่เช่น ละครชุด รายการต่างประเทศ และข่าวบันเทิง พร้อมทั้งเผยแพร่ตราสัญลักษณ์ และคำขวัญของช่องคือ "ดูทุกที ดีทุกวัน" แต่เมื่อวันที่ 1 กันยายน ปีเดียวกัน ช่องวันสามารถรับชมได้ ทางบริการโทรทัศน์ผ่านกล่องรับสัญญาณดาวเทียม ของจีเอ็มเอ็มแซตและพีเอสไอ ซึ่งสามารถถอดรหัสสัญญาณบิสส์ (BISS) ได้เท่านั้น

เมื่อวันที่ 1 เมษายน พ.ศ. 2557 จีเอ็มเอ็มวัน เริ่มนำสัญญาณขึ้นทดลองระบบออกอากาศดิจิทัล ผ่านช่องหมายเลข 31 ของอุปกรณ์รวมส่งสัญญาณชุดที่ 2 ของสถานีวิทยุโทรทัศน์กองทัพบก ในช่องสัญญาณที่ 36 สำหรับสถานีกรุงเทพฯ ก่อนจะเปลี่ยนชื่อเป็น "ช่องวัน 31" ดังที่ใช้อยู่ในปัจจุบัน เมื่อวันที่ 1 พฤษภาคม ปีเดียวกัน ทั้งนี้ ช่องวันดำเนินการถ่ายทอดสด การแข่งขันกีฬาผ่านดาวเทียม ด้วยภาพคมชัดสูงเป็นครั้งแรก ในการแข่งขันมวยสากล ป้องกันตำแหน่งแชมป์โลกรุ่นฟลายเวต ของสหพันธ์มวยนานาชาติ ระหว่างอำนาจ เกษตรพัฒนา แชมป์โลกชาวไทย ปะทะกับคาซูโตะ อิโอกะ ผู้ท้าชิงชาวญี่ปุ่น จากจังหวัดโอซากา ประเทศญี่ปุ่น เมื่อวันที่ 7 พฤษภาคม เวลา 18:30-20:00 น. ซึ่งเป็นการถ่ายทอดโทรทัศน์ การแข่งขันชกมวย ด้วยระบบภาพคมชัดสูง ครั้งแรกในประเทศไทยด้วย

ต่อมาราวเดือนสิงหาคมปีดังกล่าว ช่องวัน 31 เริ่มนำเสนอรายการข่าวภายใต้ชื่อ "วันนิวส์" (One News) ซึ่งระยะแรกมีเพียงสองช่วงคือ "ข่าวรอบวัน" (ข่าวภาคค่ำ) และ "ข่าวคืนนี้" (ข่าวภาคดึก) ร่วมกับรายการ "จับต้นชนปลาย" (สารคดีเชิงข่าว) และ "วันบิ๊กเวิลด์" (One Big World; ข่าวต่างประเทศ) ต่อมาในเดือนกันยายน ขยายเพิ่มข่าวภาคเช้าและเที่ยง พร้อมทั้งปรับเวลาเสนอข่าวรอบวัน จากเดิม 17:00 น. ขึ้นเป็นเวลา 18:15 น. (เฉพาะวันศุกร์ เวลา 18:00 น.) ทั้งนี้ทางจีเอ็มเอ็ม แชนแนล ยังนำข่าวภาคหลักทุกช่วง ไปแพร่ภาพคู่ขนานด้วย ก่อนที่จีเอ็มเอ็มแชนแนลจะแยกไปนำเสนอรายการข่าวเป็นเอกเทศในปี พ.ศ. 2558 และในวันที่ 25 ธันวาคม ปีเดียวกัน คณะกรรมการบริษัท จีเอ็มเอ็ม แกรมมี่ จำกัด (มหาชน) ลงมติให้สละสิทธิซื้อหุ้นสามัญเพิ่มทุน จำนวน 4,410,000 หุ้น หรือคิดเป็นร้อยละ 49 ของบริษัท จีเอ็มเอ็มวัน ทีวี เทรดดิ้ง จำกัด ผู้รับใบอนุญาตดำเนินกิจการช่องวัน จากทาง กสทช. ให้แก่ถกลเกียรติ วีรวรรณ และ/หรือนิติบุคคลที่ถกลเกียรติถือหุ้น เพื่อเสริมสร้างความแข็งแกร่งในความร่วมมือทางธุรกิจ กับพันธมิตรที่มีศักยภาพและเชี่ยวชาญเฉพาะทาง เป็นผลให้ถกลเกียรติมีสิทธิในการบริหารช่องวันเพิ่มขึ้น ส่วนจีเอ็มเอ็มแกรมมี่จะนำเงินค่าหุ้นดังกล่าว มาใช้เป็นทุนหมุนเวียนในกิจการของตน

วันที่ 13 ตุลาคม 2559 เวลา 19.00 น. ทางสถานีได้มีการแถลงสำนักพระราชวังเรื่อง พระบาทสมเด็จพระปรมินทรมหาภูมิพลอดุลยเดชทรงสวรรคต กสทช. จึงมีคำสั่งให้สถานีโทรทัศน์ทุกสถานีรวมถึงช่องวันงดออกอากาศรายการตามปกติเป็นระยะเวลา 30 วัน และให้เกี่ยวโยงสัญญาณจาก สถานีวิทยุโทรทัศน์กองทัพบก (ททบ.) , สถานีวิทยุโทรทัศน์แห่งประเทศไทย (สทท.) ร่วมกับ โทรทัศน์รวมการเฉพาะกิจแห่งประเทศไทย (ทรท.) เผยแพร่สารคดีพระราชกรณียกิจของพระองค์รวมไปถึงคอนเทนต์รายการพิเศษที่เกี่ยวกับพระองค์ อาทิ ภาพยนตร์เทิดพระเกียรติ , ละครเทิดพระเกียรติ ฯลฯ มาออกอากาศแทนชั่วคราวระยะหนึ่ง หลังจากโทรทัศน์ทุกช่องออกอากาศได้ตามปกติแล้ว สถานีจึงปรับผังรายการเป็นการเฉพาะกิจ โดยงดรายการบันเทิง เพิ่มรายการข่าวในวันเสาร์และวันอาทิตย์ รวมถึงรายการเทิดพระเกียรติ จนกระทั่งหลังครบกำหนด 30 วัน สถานีได้ทยอยนำรายการปกติมาออกอากาศทีละรายการจนครบตามผังปกติในวันที่ 19 พฤศจิกายน 2559

สำหรับระยะเวลาแพร่ภาพประจำวัน นับแต่เริ่มออกอากาศ เมื่อวันที่ 1 ธันวาคม พ.ศ. 2554 ทำการแพร่ภาพตลอด 24 ชั่วโมง จนกระทั่งเมื่อวันที่ 1 เมษายน พ.ศ. 2557 ในยุคที่ใช้ชื่อ "ช่องวัน 31" และ "วันเอชดี" ปรับลดเวลาแพร่ภาพลงเป็น 05:00-01:00 น. ต่อมาตั้งแต่วันที่ 1 สิงหาคม พ.ศ. 2557 จนถึงปัจจุบัน ช่องวัน 31 จึงกลับมาแพร่ภาพตลอด 24 ชั่วโมงอีกครั้ง โดยในช่วงเวลา 01.00-04.00 น. จะเป็นการฉายเอ็มวีเพลง รวมถึงนำรายการต่างๆมาออกอากาศซ้ำแทน ในวันที่ 23 มีนาคม 2561 ช่องวัน 31 ได้มีการขยายช่องทางถ่ายทอดสดไปยัง แอปพลิเคชัน One31 เพื่อเพิ่มความสะดวกสบายมากยิ่งขึ้น

หมายเหตุหมายเหตุ